10. การควบคุมภายใน

ในการประชุมคณะกรรมการครั้งที่ 1/2550 เมื่อวันที่ 22 กุมภาพันธ์ 2550
โดยมีกรรมการตรวจสอบทั้ง 3 ท่านเข้าร่วมประชุมด้วย
โดยคณะกรรมการบริษัทประเมินความเพียงพอของระบบการควบคุมภายในของบริษัทในรอบปี 2549
และมีความเห็นชอบร่วมกันโดยสรุปว่า
บริษัทมีระบบการควบคุมภายในที่เพียงพอเหมาะสมกับสภาพการดำเนินงานในปัจจุบัน

ด้านองค์กรและสภาพแวดล้อม บริษัทฯ มีการจัดโครงสร้างองค์กรอย่างเหมาะสม
โดยแบ่งเป็นฝ่ายต่าง ๆ ตามลักษณะของงานและความรับผิดชอบ
และได้กำหนดเป้าหมายการดำเนินธุรกิจที่ชัดเจนและวัดผลได้
เพื่อเป็นแนวทางในการปฏิบัติงานของฝ่ายบริหารและพนักงาน
รวมทั้งได้มีการทบทวนเป้าหมายในการปฏิบัติงานอย่างรอบคอบและได้พิจารณาถึงความเป็นไปได้ของเป้าหมายที่กำหนด
สำหรับการกำหนดผลตอบแทนให้แก่ฝ่ายบริหารและพนักงานก็มีการกำหนดอย่างสมเหตุสมผล
อีกทั้งบริษัทฯ ได้มีข้อกำหนดเกี่ยวกับจริยธรรม
และข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์
โดยมีนโยบายและระเบียบปฏิบัติที่เป็นลายลักษณ์อักษรเพื่อป้องกันการทุจริต นอกจากนี้ บริษัทฯ
ยึดถือความซื่อสัตย์และจริยธรรมในการดำเนินธุรกิจ
รวมทั้งคำนึงถึงความเป็นธรรมต่อลูกค้าและคู่ค้าเป็นหลักสำคัญในการดำเนินงาน

ด้านการบริหารความเสี่ยง
บริษัทมีการติดตามเหตุการณ์ที่เป็นสาเหตุของปัจจัยความเสี่ยงทั้งภายในและภายนอกเพื่อเฝ้าระวังความเสี่ยงที่มีผลกระทบต่อกิจการ
พร้อมทั้งให้หน่วยงานที่เกี่ยวข้องพิจารณาติดตาม
ดูแลป้องกันความเสียหายที่อาจจะเกิดขึ้นจากกรณีต่าง ๆ
เพื่อเป็นการป้องกันความเสียหายที่อาจจะเกิดขึ้น

ด้านการควบคุมการปฏิบัติงานของฝ่ายบริหาร บริษัทฯ
ได้มีการกำหนดขอบเขตอำนาจและวงเงินอนุมัติของฝ่ายบริหารในแต่ละระดับอย่างชัดเจน
และเป็นลายลักษณ์อักษร
รวมทั้งมีการแบ่งแยกอำนาจหน้าที่ความรับผิดชอบของแต่ละหน่วยงานออกจากกัน นอกจากนี้
การทำธุรกรรมต่าง ๆ กับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวของบริษัทได้กำหนดให้สอดคล้องตามกฎเกณฑ์ของตลาดหลักทรัพย์แห่งประเทศไทยในเรื่องรายการเกี่ยวโยงกัน
พร้อมทั้งมีมาตรการติดตามให้ผ่านขั้นตอนการอนุมัติตามที่กำหนด
และให้รายงานต่อคณะกรรมการตรวจสอบเป็นประจำ

ด้านระบบสารสนเทศและการสื่อสารข้อมูล บริษัทฯ
ให้ความสำคัญต่อระบบสารสนเทศและการสื่อสารข้อมูล
เพื่อให้ข้อมูลที่สื่อสารเป็นข้อมูลที่มีคุณภาพและเพียงพอต่อการตัดสินใจของกรรมการ ผู้บริหาร ผู้ถือหุ้น
และผู้ที่เกี่ยวข้อง ซึ่งถือเป็นสิ่งจำเป็น
และเป็นสิ่งที่จะช่วยให้เกิดความมีประสิทธิผลของระบบการควบคุมภายในโดยมีการนำ Software
SAP มาใช้เพื่อเสริมประสิทธิภาพในการทำงาน และให้ได้ข้อมูลที่ถูกต้อง รวดเร็ว มีความแม่นยำ
ซึ่งจะทำให้ฝ่ายบริหารรับรู้ข้อมูลและสามารถตัดสินใจได้อย่างรวดเร็ว
พร้อมทั้งมีมาตรการเพื่อความปลอดภัยของระบบสารสนเทศ รวมถึงบริษัทฯ
มีการจัดเก็บเอกสารประกอบการบันทึกบัญชีไว้ครบถ้วนเป็นหมวดหมู่
และใช้นโยบายบัญชีตามหลักการบัญชีที่รับรองทั่วไป

ในการประชุมคณะกรรมการและผู้ถือหุ้น
บริษัทมีการจัดส่งหนังสือเชิญประชุมพร้อมทั้งมีข้อมูลประกอบที่เพียงพอต่อการตัดสินใจ
ตามระยะเวลาที่กฎหมายกำหนด

ด้านระบบการติดตาม บริษัทฯ มีการกำหนดเป้าหมายการดำเนินธุรกิจ
และได้เปรียบเทียบผลการดำเนินงานให้เป็นไปตามเป้าหมายที่กำหนด
กรณีที่ผลการดำเนินงานที่เกิดขึ้นมีความแตกต่างจากเป้าหมายที่กำหนดไว้ บริษัทฯ
ได้ดำเนินการแก้ไขภายในระยะเวลาที่เหมาะสม
นอกจากนี้ยังจัดให้มีการตรวจสอบการปฏิบัติตามระบบการควบคุมภายในที่วางไว้อย่างสม่ำเสมอ
โดยกำหนดให้มีการรายงานผลการตรวจสอบตรงต่อคณะกรรมการตรวจสอบ
หากพบข้อบกพร่องที่เป็นสาระสำคัญ คณะกรรมการตรวจสอบจะรายงานต่อคณะกรรมการบริษัท
เพื่อพิจารณาสั่งการแก้ไขภายในระยะเวลาอันควร

จากการประเมินระบบการควบคุมภายในของบริษัทในด้านต่าง ๆ 5 ส่วนดังกล่าวข้างต้น
คณะกรรมการเห็นว่า บริษัทมีระบบการควบคุมภายในที่มีความเหมาะสมและเพียงพอ
และคณะกรรมการบริษัทตระหนักดีว่า ระบบการควบคุมภายในใด ๆ
ก็ตามอาจจะไม่สามารถรับประกันได้ทั้งหมดต่อความเสียหายอันเกิดจากความผิดพลาดที่เป็นสาระสำคัญ
แต่ก็สามารถป้องกันหรือรับประกันได้ในระดับที่สมเหตุสมผล